b'\n_START_ARTICLE_\nOtotoksi\xc4\x8dnost\n_START_SECTION_\nAntibiotiki\n_START_PARAGRAPH_\nAntibiotiki iz aminoglikozidne skupine, kamor sodita gentamicin in tobramicin, lahko povzro\xc4\x8dita \xc5\xa1kodljive u\xc4\x8dinke na ko\xc5\xa1\xc4\x8denega pol\xc5\xbea v u\xc5\xa1esu; mehanizem ni pojasnjen. Mo\xc5\xbena razlaga je ta, da je antibiotik ve\xc5\xbee na receptorje NMDA v ko\xc5\xa1\xc4\x8denem pol\xc5\xbeu in po\xc5\xa1koduje \xc5\xbeivce zaradi ekscitotoksi\xc4\x8dnosti (premo\xc4\x8dno vzburjenje nevronov). Aminoglikozidi lahko spodbudijo tudi nastanek reaktivnih kisikovih zvrsti, kar lahko po\xc5\xa1koduje celice v ko\xc5\xa1\xc4\x8denem pol\xc5\xbeu. Enkrat dnevno odmerjanje in so\xc4\x8dasna aplikacija N-acetilcisteina naj bi \xc5\xa1\xc4\x8ditila pred ototoksi\xc4\x8dnim delovanjem aminoglikozidnih antibiotikov. Ototoksi\xc4\x8dni u\xc4\x8dinek gentamicina se uporablja tudi v terapevtske namene, in sicer pri Menierovi bolezni; gentamicin po\xc5\xa1koduje notranje uho in tako ustavi napade vrtoglavice, vendar hkrati povzro\xc4\x8di tudi trajno gluhoto._NEWLINE_Makrolidne antibiotike, vklju\xc4\x8dno z eritromicinom, prav tako povezujejo z reverzibilnimi ototoksi\xc4\x8dnimi u\xc4\x8dinki. Mehanizem,ki privede do tega u\xc4\x8dinka, naj bi bil motnja ionskega transporta v vaskularni striji. Dodatni dejavniki tveganja so motnje ledvic, motnje jeter in nedavna presaditev organa.\n_START_SECTION_\nDiuretiki zanke\n_START_PARAGRAPH_\nFurosemid, u\xc4\x8dinkovino iz skupine diuretikov zanke, povezujejo prav tako z ototoksi\xc4\x8dnimi u\xc4\x8dinki, predvsem pri odmerkih, vi\xc5\xa1jih od 240\xc2\xa0mg na uro. Sorodna u\xc4\x8dinkovina etakrinska kislina je tudi deloma ototoksi\xc4\x8dna. Bumetanid predstavlja v primerjavi s furosemidom manj\xc5\xa1e tveganje za po\xc5\xa1kodbe notranjega u\xc5\xa1esa.\n_START_SECTION_\nCitostati\xc4\x8dna zdravila\n_START_PARAGRAPH_\nCitostatike, ki vsebujejo platino (vklju\xc4\x8dno s cisplatinom in karboplatinom), povezujejo s \xc5\xa1kodljivimi u\xc4\x8dinki na ko\xc5\xa1\xc4\x8denega pol\xc5\xbea in s tem izgube visokofrekven\xc4\x8dnega sluha in povzro\xc4\x8danjem tinitusa (zvenenja v u\xc5\xa1esih). Ototoksi\xc4\x8dne u\xc4\x8dinke redkeje opa\xc5\xbeajo pri sorodni spojini oksaliplatin. S siplatinom povzro\xc4\x8dena ototoksi\xc4\x8dnost je odvisna od odmerka; zna\xc4\x8dilno se pojavlja pri odmerkih nad 60\xc2\xa0mg/m\xc2\xb2 in ka\xc5\xbee, da je pogostej\xc5\xa1a pri odmerjanju enkrat na dva tedna v primerjavi z odmerjanjem vsak teden. Cisplatin in sorodne u\xc4\x8dinkovine se absorbirajo v dla\xc4\x8dnice (celice v ko\xc5\xa1\xc4\x8denem pol\xc5\xbeu) in povzro\xc4\x8dijo nastanek reaktivnih kisikovih zvrsti, kar posledi\xc4\x8dno po\xc5\xa1koduje celice. Manj\xc5\xa1a pogostnost ototoksi\xc4\x8dnih ne\xc5\xbeelenih u\xc4\x8dinkov pri oksaliplatinu naj bi bila posledica manj\xc5\xa1ega privzema spojine v te celice. Za poskus prepre\xc4\x8devanja s cisplatinom povzro\xc4\x8dene ototoksi\xc4\x8dnosti so uporabljali aminofostin, a Ameri\xc5\xa1ko dru\xc5\xa1tvo klini\xc4\x8dnih onkologov odsvetuje rutinsko dajanje te u\xc4\x8dinkovine._NEWLINE_Tudi alkaloide ro\xc5\xbenatega zimzelena, kot je vinkristin, povezujejo s povzro\xc4\x8danjem reverzibilne ototoksi\xc4\x8dnosti.\n_START_SECTION_\nDruge snovi\n_START_PARAGRAPH_\nOtotoksi\xc4\x8dne u\xc4\x8dinke so opazili pri kininu in te\xc5\xbekih kovinah, kot sta \xc5\xbeivo srebro in svinec. Tudi visoki odmerki aspirina in drugih salicilatov naj bi povzro\xc4\x8dali tinitus in poslab\xc5\xa1anje sluha v obeh u\xc5\xa1esih, u\xc4\x8dinki pa izzvenijo po prenehanju uporabe teh zdravil. V zadnjem \xc4\x8dasu se pojavlja sum, da lahko poslab\xc5\xa1anje sluha povzro\xc4\x8dajo tudi zdravila proti erektilni disfunkciji (Viagra, Levitra in Cialis).\n_START_SECTION_\nSimptomi\n_START_PARAGRAPH_\nSimptomi vklju\xc4\x8dujejo delno ali popolno izgubo sluha, vrtoglavico in tinitus.\n_START_SECTION_\nZdravljenje\n_START_PARAGRAPH_\nSpecifi\xc4\x8dnega zdravljenja ni na voljo. Kadar so posledice ototoksi\xc4\x8dnega delovanja huj\xc5\xa1e od tveganja zaradi prekinitve terapije z zdravilom, je treba zdravljenje z ototoksi\xc4\x8dnim zdravilom prekiniti.'